  Виталий Пронин Бакчаын ужаса, пиналъёс адӟо, кызьы пичи тысьлэсь уд будэ2013-тӥ ар инкуазез утёнлы сӥземын, нош милям тэшкылиосмы, Ижысь 291 номеро нылпи садысь покчиос, туэ гинэ ӧвӧл, инкуазь темаен кӧня ке аръёс ӵоже матысь эшъёс ини. Малы ке шуоно соос татын котькуд нунал «верасько» будосъёсын.Нылпи садын ужасько бере, пӧртэм амалъёсты кутӥсько покчиосты визьноданын. Тэшкылиос уг ярато косэмез, пыкылэмез. Соослы шудон пыр валэктоно улонлэсь бергамзэ, бадӟымъёсын тупатэм куронъёсты яке мукет амалъёс утчано уно юанъёсты, учыръёсты эскерон-дунъян понна. Мон бадӟымгес саклык висъясько инкуазьлы но сое утёнлы. Дуннеын тужгес усто суредась но вань чеберзэ кылдытӥсь - Инкуазь. Асьмелы солэсь дышетсконо, адямиослы сётэм чеберез утёно. Нош нырысь ик сое адӟыны дышетсконо.Италиысь тодмо педагог, тодосчи Мария Монтессори ас дыраз шуиз: покчиос одно ик мед ветлозы бакчае яке садэ. Нунал куспын кӧня ке пол. Соос учкыны, чакланы, ӵошатыны мед дышетскозы. Озьы мынам йырам малпан лыктӥз нылпи садамы пичияк бакча кылдытыны. Отын ми ваньзэ тэшкылиосын ӵош лэсьтӥськом. Нылпиосын кенешиськом: мар будоз бакчаямы. Асьмеос уд будэтӥськом. Кылсярысь, южтолэзе ини покчиос асьсэос тысьёсты музъеме сого. Собере котькуд нунал ветло ву кисьтаны. Соослы туж тунсыко но паймымон потэ: кызьы сыӵе пичи тысьлэсь собыдӟа узьым будэ. Куартолэзе ми пичи лопатаосын убо гудӥськомы. Нылпиос асьсэос уболэсь быдӟалазэ малпало, асьсэос верало, кытын мар будоз. Тани одӥгаз милям укропмы вожектӥз, мукетаз йӧн-йӧн будо кешыръёсмы. Покчиослы уката но кельше гордкушман. Солэн уго кидысъёсыз сяська кадь чебересь но бадӟымесь. Озьы ик мерттӥмы на кабачок, кубиста, кыркќжы, пӧсьтурын. Инвожо толэзе ми туж трос паймымонзэ адӟим. Нылпиос адӟыны-ӵошатыны кутскизы будосъёслэсь шундыя бергамзэс, сяськаяськемзэс, вожектэмзэс. Нош толэзь ортчыса (садмы гужемлы ворсаськылӥз), соос вуизы но уката паймизы. Табере тыквамы, выжыкылысь эксэй кадь, музъем вылын йӧн-йӧн пуке. Помидоръёсмы быгыльскиллям. Нош кӧня сяськаос пӧртэм буёлъёсын пишто! Толалтэ но укно дуръёсамы сяська будэтӥськомы. Пичияк тол садмы но вань, татын будо кактусъёс, гераньёс, бегониос. Нылпиос озьы ик мыло-кыдо ветло, ву киськало, сюйзэ небӟыто. Нылъёслы-пиослы туж кельше. Пиналъёслы шуисько, сяськаосты кинлы ке кузьман понна гинэ ӧвӧл будэтоно, чеберез адӟон, астэ ӟечгес карон вылысь но кулэ. Табере соос сяськаез адӟо ке, одно ик мыкырскозы, учкозы, зынъялозы.Бакчаямы ужаку, укылтэмъяськыны яратӥсь пиосмы но зӥбытгес луо. Мон адӟисько, соос сяськаосты уг лёгало, турын-куаръёсты ишкаса уг куяло ни. Малы ке шуоно милям татын вань на эмъюм турынъёсын убомы. Ми сюрес вылын будӥсь вирсэртурынэз (подорожникез) но копамы но убоямы интыямы. Табере эмъюм будосъёс сярысь покчиосмы, оло, бадӟымъёслэсь трос тодо ини.Нылпиослэн инкуазен эшъяськемзы, солэсь турлы буёлъёссэ адӟемзы туж юрттэ кылзэс волятыны. Эшшо пиналъёс асьсэды бадӟымен но кулэен шӧдо. Соос шумпото, ми, бадњымъёс, тэшкылиослы оскиськом сыӵе секыт ужез.Тани мар верало милям покчиосмы.Матвей Нагорных:- Садысен мон тодӥ, азьло дыръя аптекаос вылӥллямтэ. Соин ик пересьёс эмъяськиллям турын-куаръёсын. Кылсярысь, пыдтышсы вандӥське ке, шырбыжез миськыса но погмаса поно вылэм. Нош быдэс ар медаз висе шуыса, узы сииллям.Дима Плотников:- Ми квартираын улӥськом, бакчамы ӧвӧл. Соин ик мыным туж кельше садикын музъемен вырыны. Уката но паймытӥз кабачок. Со котькуд нунал будэ вылэм. Вань вожез но кабачок, ӵужез но, нош сяськаез кудбыдӟа - отчы трос-трос мушъёс пегӟыны быгато.Егор Чучалин:- Монэ паймытӥзы шундыберганъёс. Нырысь соос пичиесь вал, собере мон ӝужда будӥзы. Шундыберганъёс эктыны быгато, мон сое ачим адӟи. Ӵукна соослэн йыръёссы садик пала берыктэмын луо, нош доре бертыкум, монэ келяса, капка шоры учко ини.Вероника Алексеева:- Мыным туж кельше садикын сяськаосты будэтыны. Соос чебересь, ческыт зыноесь. Мон тодӥсько ини, соосын вераськиськод ке, сяськаос умойгес будо. Юромо эскери. Одӥг гераньлы котькуд нунал кылбуръёс лыдӟи, ву кисьтай. Со туж чебер сяськаяськиз, нош мукетъёсыз - ӧз.Вера Болтачева, Ижысь 291 номеро нылпи садысь воспитатель Туспуктӥз Владимир Беломорских Теги: Иж Нылписад Нылпиос  